Елисавета Багряна
Старинна флейта

chitanka.info

Избухна вятъра на младостта,

наду

платната,

понесе по мътната вода на Дунава

— нагоре —

против течението на света.

И пълноводието на страстта

заля съмненията,

и моята душа се пак разтвори

за светлината.

Като факир

засвири флейтата на любовта

и усмири

отровните змии на мисълта

и угризенията

и ги превърна на венци от цвете,

изплетени

пред твоите нозе.

Заспете,

слепи прилепи на самотата,

долитнали в ноща.

Заспете,

вълци-хищници на бедността,

издебнали в мъглата.

Заспете, грижи,

лепкави влечуги черноземни,

в студенокръвните си лапи взели

и обичта към ближния.

Това е песента на птичката, запяла

в разцъфналия храст,

и екналия рев на лъва, разлюлял

тропическия лес.

Това са дивните извивки на кавала

под клонестия брест

и истинския глас на всекиго от нас,

поне веднъж в света

— това е любовта!

Издание: Елисавета Багряна. „Амазонка. Избрана лирика в два тома.“ „Български писател“. С. 1973

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.